b'\n_START_ARTICLE_\nMari Pantsar\n_START_PARAGRAPH_\nMari Pantsar (ent. Pantsar-Kallio) on Suomen itsen\xc3\xa4isyyden juhlarahasto Sitran johtaja. H\xc3\xa4n on johtanut Sitrassa 1.1.2014 alkaen hiilineutraali kiertotalous-teemaa, jonka tavoitteena on vauhdittaa Suomen siirtym\xc3\xa4\xc3\xa4 kohti ekologisesti kest\xc3\xa4v\xc3\xa4mp\xc3\xa4\xc3\xa4, kilpailukykyist\xc3\xa4 yhteiskuntaa ja luoda uutta talouskasvua kiertotalouden toimintamalleista._NEWLINE_Mari Pantsar on koulutukseltaan analyyttisen kemian tohtori. H\xc3\xa4n v\xc3\xa4itteli filosofian tohtoriksi vuonna 1997 aiheenaan ymp\xc3\xa4rist\xc3\xb6lle ja terveydelle haitallisten raskasmetallien spesiaatio IC-ICP-MS:lla. Pantsar on ty\xc3\xb6skennellyt ymp\xc3\xa4rist\xc3\xb6alan konsulttina ja muun muassa UPM:n ymp\xc3\xa4rist\xc3\xb6p\xc3\xa4\xc3\xa4llikk\xc3\xb6n\xc3\xa4 vuosina 2000\xe2\x80\x932007. Vuodesta 2007 alkaen Pantsar toimi Suomen Cleantech-klusterin ohjelmajohtajana Lahden tiede- ja yrityspuistossa. 19.1.2012 valtioneuvosto nimitti Pantsarin Jyrki Kataisen hallituksen Cleantech-liiketoiminnan strategisen ohjelman johtajaksi ajalle 1.2.2012\xe2\x80\x9330.9.2015, strategisen ohjelman toimikauden ajaksi._NEWLINE_Pantsar on toiminut my\xc3\xb6s lukuisten cleantech-yritysten hallituksissa. Vuoden 2017 alussa Pantsar toimi mm. Ahlstr\xc3\xb6m Capital Cleantech Management Ky:n, Tampereen teknillisen yliopiston s\xc3\xa4\xc3\xa4ti\xc3\xb6n ja P\xc3\xa4\xc3\xa4kaupunkiseudun Smart & Clean-s\xc3\xa4\xc3\xa4ti\xc3\xb6n hallituksissa. H\xc3\xa4n on j\xc3\xa4sen Fortumin sidosryhmien neuvottelukunnassa ja useissa kansallisissa ty\xc3\xb6ryhmiss\xc3\xa4 mm. biotalouspaneelissa, kiertotalouden ohjausryhm\xc3\xa4ss\xc3\xa4, kiinteist\xc3\xb6- ja rakennusalan foorumissa ja maaseutupolitiikan neuvottelukunnassa. Pantsarilla on ymp\xc3\xa4rist\xc3\xb6kemian dosenttuuri Helsingin yliopistossa ja Cleantech-kemian dosenttuuri Lappeenrannan teknillisess\xc3\xa4 yliopistossa._NEWLINE_Kes\xc3\xa4ll\xc3\xa4 2013 Pantsar kihlautui Elinkeinoel\xc3\xa4m\xc3\xa4n keskusliiton toimitusjohtaja Jyri H\xc3\xa4k\xc3\xa4miehen kanssa.\xc2\xa0He meniv\xc3\xa4t naimisiin 31. joulukuuta 2015. Pantsarilla on vuonna 1996 syntynyt tyt\xc3\xa4r, Silja Kallio.'